|  |
| --- |
| LOGO ZAVOD CELJEOddelek za kmetijsko svetovanjeTrnoveljska cesta 1, 3000 Celje­­­­­tel. 03 42 55 515 fax 03 42 55 530 E pošta: tatjana.pevec@ce.kgzs.si, igor.skerbot@ce.kgzs.si, vesna.kunst@ce.kgzs.siGSM: 041/426 515, 041/426 514, 031/222 157 |

**KAKO UKREPATI PO TOČI**

Toča z močnim neurjem na posameznih področjih osrednje Slovenije je močno prizadela poljščine, travinje, sadovnjake in vinograde.

Velja splošno pravilo, da nam v takšnim trenutkih, ko je na kmetijskih rastlinah nastala škoda zaradi toče najbolj pomagajo stimulatorji rasti, ki so proti stresni pripravki in jih lahko uporabimo za krepitev prizadetih rastlin. V ta namen lahko uporabimo biostimulatorje rasti, ki so pogosto narejeni iz rastlin ali rastlinskih delov npr. na osnovi morskih alg in vsebujejo koristne minerale in aminokisline. V Sloveniji je na voljo kar nekaj takšnih pripravkov, ki jih pridelovalci kmetijskih rastlin (tudi v ekološki pridelavi) lahko uporabljajo tudi kadar nimamo težav s točo kot so npr.: Protifert LMW, Delfan plus, Algoplasmin, Rasti Algovital plus, Folwin, Goemar, Aminovital, Plantonic, Phylgreen in Algaren. Izven eko pridelave lahko uporabite tudi: Drin, Rasti Epin ekstra, Agrofito, Begreen …. Pred uporabo vseh navedenih sredstev preverite njihovo združljivost z ostalimi listnimi gnojili ali sredstvi za varstvo rastlin. Navedeni pripravki so uporabni tudi v primerih drugih stresnih pogojev kot so npr. vročinski in sušni stres, nizke temperature ali posledice pozeb....

**KORUZE** so v različnih fazah rasti in nekatere že imajo 5 do 7 listov, nekatere pa so komaj pokukale iz tal. Koruza je zelo trdoživa rastlina in tam kjer je ostalo listje in tudi rastni vršiček kolikor toliko cel, bo koruza preživela in bo rastla. Posledice bodo vsekakor opazne na zmanjšanih pridelkih. Za posevke, ki so bili prizadeti več kot 80 % in je rastni vršiček (poglejte srce) odbit, prelomljen, pa menimo, da se ne bodo več obrasli, zato je te ostanke smiselno pomulčiti ali podorati in pripraviti površino za setev. Za tem pa opravimo ponovno setev koruze iz zgodnjega zrelostnega razreda (FAO 100 ali 200) ali strniščnega dosevka. Za setev njivo lahko le plitvo preorjemo ali obdelamo s krožno brano ter opravimo le minimalno gnojenje.

**TRAVINJE** je v različni fazi rabe. Nekateri travniki so že pokošeni prvič ali drugič, nekateri pa še stoji prva košnja. Tam kjer je stolčena prva košnja ( pri 2-3 kosnem travniku) priporočamo **travinje** čim hitreje pokositi ali pomulčiti in dognojiti s 40-60 kg čistega dušika na hektar (cca 100 kg/ha UREE ali 200 kg/ha KAN-a) pokošeno krmo s travinja, ki ga je poškodovala toča, lahko uporabimo za prilast. Kjer pa je na travinju še precej nanosov zemlje in druge neprimerne mase, pa samo pomulčimo in ta krma ni primerna ne za prilast ne za siliranje. Tam kjer je veliko mulja na travinju je potrebno odstraniti neorganske primesi (vrečke, steklenice), površino pokositi in maso kompostirati.

**OLJNE BUČE** so v večini primerov dobro razvite in ukoreninjene ter z zgodnjih fazah razvoja. V primeru, da so vreže že oblikovane in rastline buč niso preveč poškodovane se pogosto zgodi, da se rastline buč še obrastejo. Še posebej to pogosto ugotovimo na grmičastih vrstah bučk v vrtnarski pridelavi. Le najbolj poškodovane rastline se ne bodo obrastle, nadomestimo jih z dosetvijo izpraznjenih mest ali z novimi sadikami.

**KROMPIR** je v tem času v zgodnji fazi razvoja, v večini še ni strnil vrst, zato je z ukrepom krepitve in varovanjem pred boleznimi moč pričakovati, da se bodo poškodovani nasadi krompirja še opomogli in se bodo rastline obrasle. Priporočamo redno tretirati z registriranimi fungicidi za krompirjevo plesen in črno pegavost krompirja. Pazite na dolžino karence in krompir pospravljajte šele po preteku karenčne dobe, še posebej pri zgodnjih sortah, kjer je mogoče do spravila le še kakšen teden ali dva.

V posevkih **ZELENJAVE** najprej priporočamo krepitev poškodovanih rastlin, odstranitev tistih, ki so popolnoma poškodovane in po 2 do 3 dneh ponoviti uporabo biostimulativnih in aminokislinskih pripravkov. Če se dan ali dva po škodnem dogodku odločite uporabiti sredstva za varstvo rastlin pred boleznimi, pri tem uporabite registrirana sredstva za varstvo rastlin za vsako vrsto zelenjave posebej.

**V VINOGRADIH** velja splošno priporočilo, da sredstva za varstvo rastlin pred glivičnimi obolenji na od toče poškodovanih rastlinah uporabimo kakšen dan ali dva po tretiranju z aminokislinskimi pripravki ali pripravki iz morskih alg. Nujno pri tem upoštevajte registracijo oz. dovoljenje za uporabo na posameznih vrstah kmetijskih rastlin.

Za zaščito vinske trte uporabite kontaktne fungicide na osnovi aktive snovi folpet kot sta: Folpan 80 WDG ali Follow 80 WG ali dajte prednost kombiniranim pripravkom, ki vsebujejo a.s. folpet kot so: Folpan gold, Twingo, Valis F, Mikal Flash, Momentum trio, Forum star, Sfinga Extra, Magma triple WG Pergado F.

V ekološki pridelavi pa lahko poškropite z enim od naštetih bakrovih pripravkov: Badge WG (2,5 kg/ha), Cuprablau Z 35 WG (3 kg/ha), Cuprablau Z 35 WP (3 kg/ha), Cuprablau Z 50 WP (2 kg/ha), Cuproxat (5,3 L/ha), Kocide 2000 (2 kg/ha) ali Nordox 75 WG (1,6 kg/ha).

V nasadih **JABLAN in HRUŠK** v primeru toče takoj opravite škropljenje s pripravki, ki vsebujejo aktivno snov kaptan kot so: Merpan 80 WDG, Orthocide 80 WG ali Merplus. V ekoloških nasadih priporočamo uporabo aminokislinskih pripravkov in po nekaj dneh uporabo foliarnih bakrovih gnojil (npr. Labicuper, Cuprovin).

Zapisali:

Mag. Tatjana Pevec

Igor Škerbot

Vesna Kunst